[{"text_idx": "#000001", "text": "Mae\u2019r cyntaf o gant o becynnau o lyfrau darllen am ddim wedi cael eu hanfon at deuluoedd yng Ngheredigion yr wythnos hon."}, {"text_idx": "#000002", "text": "Mewn partneriaeth newydd rhwng Cyngor Sir Ceredigion, Partneriaeth Rheilffyrdd y Cambrian a Chyngor Llyfrau Cymru, mae detholiad o chwe llyfr yn cael eu hanfon at 100 o blant a phobl ifanc sy\u2019n derbyn gwasanaethau cymorth drwy\u2019r awdurdod lleol."}, {"text_idx": "#000003", "text": "Mae\u2019r pecynnau\u2019n cynnwys llyfrau darllen wedi\u2019u teilwra ar gyfer oedrannau a diddordebau gwahanol, yn ogystal a\u0302 phensiliau lliw a thaflenni gweithgareddau gwahanol."}, {"text_idx": "#000004", "text": "Nod cynllun Caru Darllen Ceredigion yw cefnogi iechyd, lles a datblygiad disgyblion yn ystod cyfnod Covid-19 pan nad yw ysgolion wedi bod ar agor yn o\u0302l eu harfer. Mae\u2019n sicrhau bod ganddynt fynediad rhwydd at ddewis da o deitlau yn ystod gwyliau hir yr haf ac mae\u2019n fuddsoddiad tymor hir mewn adnoddau darllen."}, {"text_idx": "#000005", "text": "Dywedodd y Cynghorydd Catherine Hughes, Aelod Cabinet Porth Ceredigion, Cymorth Cynnar, Canolfannau Lles a Diwylliant: \u201cDyma\u2019r cynllun cyntaf o\u2019i fath yng Ngheredigion i gefnogi plant sy\u2019n rhan o\u2019n gwasanaethau, a hynny mewn ymateb i argyfwng y coronafeirws. Rydym yn falch o allu cydweithio a\u0302 Chyngor Llyfrau Cymru i ddethol a darparu pecyn o lyfrau addas i blant sy\u2019n rhan o\u2019r cynllun hwn dros wyliau\u2019r haf. Mae\u2019r cynllun yn gyfle cyffrous i gefnogi teuluoedd mewn cyfnod heriol a sicrhau bod adnoddau darllen gwerthfawr ar gael.\u201d"}, {"text_idx": "#000007", "text": "Mae\u2019r mwyafrif o\u2019r llyfrau yn y pecynnau wedi\u2019u cyhoeddi gan weisg yng Nghymru ac yn adlewyrchu\u2019r ysgrifennu a\u2019r dylunio gorau ar gyfer oedrannau rhwng 1 ac 16 mlwydd oed."}, {"text_idx": "#000010", "text": "Nod y Sialens flynyddol yw cael plant rhwng 4 ac 11 oed i ddarllen chwe llyfr dros wyliau\u2019r haf."}, {"text_idx": "#000011", "text": "Eleni mae\u2019r Sialens yn symud i blatfform digidol, dwyieithog newydd, a\u0302 chefnogaeth gwasanaethau e-fenthyca llyfrgelloedd, digwyddiadau ar-lein a dolenni at adnoddau digidol presennol. Mae\u2019r Sialens yn cynnwys llyfrau Cymraeg a Saesneg."}, {"text_idx": "#000012", "text": "Thema\u2019r Sialens eleni yw \u2018Sgwad Gwirion\u2019 a bydd yn dathlu llyfrau llawn hwyl, hapusrwydd a chwerthin. Bydd plant sy\u2019n cymryd rhan yn y Sialens yn ymuno a\u0302\u2019r Sgwad Gwirion, ti\u0302m o anifeiliaid anturus sydd \u201cwrth eu boddau\u2019n cael hwyl a chladdu\u2019u trwynau mewn pob math o lyfrau doniol!\u201d"}, {"text_idx": "#000013", "text": "Y llynedd, cymerodd dros 37,000 o blant ledled Cymru ran yn y Sialens. Ymunodd dros 3,000 o blant a\u0302 llyfrgelloedd fel aelodau newydd a chymerodd 33,000 o blant ran mewn digwyddiadau mewn llyfrgelloedd."}, {"text_idx": "#000014", "text": "Dywedodd y Gweinidog Addysg, Kirsty Williams: \u201cFel rhywun sy\u2019n caru llyfrau fy hun, dw i\u2019n gwybod gymaint o bleser yw darllen dros y gwyliau."}, {"text_idx": "#000015", "text": "\u201cBob blwyddyn, mae miloedd o blant yn ymuno a\u0302 llyfrgelloedd oherwydd Sialens Ddarllen yr Haf, sy\u2019n ffordd ardderchog o ddatblygu sgiliau darllen, darganfod awduron newydd a meithrin cariad gydol oes at lyfrau.\u201d"}, {"text_idx": "#000016", "text": "Dywedodd y Dirprwy Weinidog Diwylliant, Chwaraeon a Thwristiaeth, Dafydd Elis-Thomas: \u201cDw i\u2019n hynod o falch fod Llywodraeth Cymru yn gallu cefnogi llyfrgelloedd gyda\u2019r Sialens eleni. Mae\u2019r cynllun wedi ennill ei blwyf fel digwyddiad blynyddol i lawer o blant, sy\u2019n edrych ymlaen at gymryd rhan bob blwyddyn."}, {"text_idx": "#000017", "text": "\u201cHoffwn ddiolch i\u2019r holl staff yn ein llyfrgelloedd sy\u2019n cyfrannu at wneud Sialens Ddarllen yr Haf yn gymaint o lwyddiant yng Nghymru.\u201d"}, {"text_idx": "#000019", "text": "\u201cMae gwasanaethau Clicio a Chasglu yn cael eu sefydlu ledled y wlad i helpu pawb i gael gafael ar lyfrau llyfrgell yn ddiogel yn ystod y cyfnod hwn. Rydyn ni wrth ein bodd ei bod hi mor hawdd cofrestru a derbyn yr her, diolch i\u2019r wefan ar ei newydd wedd, sy\u2019n cynnig llond lle o adnoddau, syniadau ac anogaeth gwych. Rydyn ni\u2019n edrych ymlaen at weld pawb yn mynd yn hollol wirion ac yn ymuno a\u0302 sgwad Sialens Ddarllen yr Haf.\u201d"}, {"text_idx": "#000024", "text": "Llyfrau\u2019n ymdrin a\u0302 rhai o bynciau mawr y dydd sydd wedi cipio Gwobrau Tir na n-Og 2020 am lenyddiaeth plant a phobl ifanc yn Gymraeg."}, {"text_idx": "#000025", "text": "Pobol Drws Nesaf gan Manon Steffan Ros a\u2019r darlunydd Jac Jones a ddaeth i\u2019r brig yn y categori Cymraeg oedran cynradd. Llyfr llun a stori ar gyfer plant 3\u20137 oed yw hwn, yn ein hannog i barchu pawb ac i beidio a\u0302 beirniadu rhywun sy\u2019n edrych ac yn ymddwyn yn wahanol i ni."}, {"text_idx": "#000026", "text": "Enillydd y categori Cymraeg uwchradd yw Byw yn fy Nghroen, a olygwyd gan Sioned Erin Hughes. Casgliad yw\u2019r llyfr o brofiadau dirdynnol deuddeg o bobl ifanc sydd wedi gorfod brwydro gyda salwch a chyflyrau iechyd hirdymor. Mae\u2019r cyfranwyr i gyd yn bobl ifanc rhwng 10 a 26 oed, sy\u2019n trafod afiechydon meddyliol a chorfforol fel cancr, epilepsi, clefyd Crohn\u2019s, spina bifida, nam ar y golwg, OCD, iselder a gorbryder."}, {"text_idx": "#000027", "text": "Gwawr Maelor Williams o Ysgol Addysg a Datblygiad Dynol Prifysgol Bangor oedd cadeirydd panel beirniaid llyfrau Cymraeg Tir na n-Og 2020: \u201cNi chloriennir Gwobr Tir na n-Og am ei harloesedd neu ei hunigrywedd yn unig neu am ei bod yn llenwi bwlch. Mae\u2019r gyfrol Byw yn fy Nghroen yn llenyddiaeth hefyd, er nad dyma\u2019i phrif fwriad. Mae\u2019n rhaid wrth ysgrifennu grymus, rhaid wrth grefft a golygu tringar i ysgrifennu gydag argyhoeddiad a didwylledd, ac i dynnu\u2019r darllenydd i grombil profiadau a gwewyr rhywun arall. Rydym yng nghwmni cyfrol bwysig ym maes llenyddiaeth i\u2019r ifanc yma.\u201d"}, {"text_idx": "#000029", "text": "Dywedodd golygydd Byw yn fy Nghroen, Sioned Erin Hughes: \u201cMi ydw i ar ben fy nigon ac yn falch fod y llyfr wedi cyflawni\u2019r hyn roeddwn i\u2019n gobeithio y byddai\u2019n ei gyflawni, sef cynyddu ymwybyddiaeth, dealltwriaeth ac empathi ynghylch heriau iechyd ymysg pobl ifanc.\u201d"}, {"text_idx": "#000031", "text": "Wrth drafod Pobol Drws Nesaf, dywedodd Gwawr Maelor: \u201cDyma gyfrol sy\u2019n em fach oherwydd yr ieuad rhwng naratif a llun, a symlrwydd y stori yn rhuban mor naturiol o\u2019i dechrau i\u2019w diwedd. Mae crefft dau ar waith yn y llyfr. Mae hi\u2019n stori sy\u2019n hawdd ei dirnad a\u2019i deall fel ag y mae hi ar y darlleniad cyntaf i ddarllenydd ifanc sy\u2019n darllen ar ei ben ei hun bach. Does dim gwthio amlhiliaeth na\u2019r iaith Gymraeg na\u2019r angen i dderbyn pawb fel ag y maen nhw o gwbl yn y stori fach, ia, Gymreig hon. Ond maen nhw yna heb ddeud a dyma gamp partneriaeth awdur profiadol a darlunydd crefftus yn eu gem o lyfr, Pobol Drws Nesaf.\u201d"}, {"text_idx": "#000032", "text": "Dyma\u2019r pumed tro i\u2019r awdur Manon Steffan Ros o Dywyn, Gwynedd, ennill Gwobr Tir na n-Og: \u201cMae\u2019n gymaint o fraint cael Gwobr Tir na n-Og am lyfr sydd mor agos at fy nghalon a\u0302 Pobol Drws Nesaf. Mae\u2019r stori\u2019n syml ac yn ysgafn, a dwi\u2019n meddwl fod hynny\u2019n bwysig am fod ganddi, mewn gwirionedd, neges fawr \u2013 fod angen i ni ddathlu ein gwahaniaethau, a pharchu pawb. Roedd hi\u2019n bleser mawr cael cydweithio efo Jac unwaith eto, sydd wastad yn rhoi ychydig o hud a lledrith yn ei ddarluniau, ac yn darganfod yr hyn sydd rhwng y geiriau.\u201d"}, {"text_idx": "#000033", "text": "Dywedodd y darlunydd Jac Jones: \u201cPan mae plentyn yn agor llyfr, unrhyw lyfr, mae\u2019n cychwyn ar siwrnai tuag at ddeall hwyl, tristwch, ofn, gorfoledd a\u2019r fraint o wneud dewisiadau. Mae llyfr rhagorol Manon, Pobol Drws Nesaf, yn cyffwrdd a\u0302 phob un o\u2019r rhain. Mae lliwiau palet natur yn cymysgu bob amser.\u201d"}, {"text_idx": "#000036", "text": "Dywedodd Amy Staniforth o CILIP Cymru: \u201cBydd llyfrgellwyr ar hyd a lled Cymru wrth eu bodd yn rhannu Pobol Drws Nesaf, Byw yn fy Nghroen a\u2019r holl lyfrau gwych eraill ar restr fer Tir na n-Og 2020. Mae\u2019n bwysig bod llyfrgelloedd yn cynnig deunydd Cymraeg sy\u2019n adlewyrchu ac yn herio\u2019r Gymru sydd ohoni, ac mae Gwobrau Tir na n-Og yn gyfle gwych i gofio ac i ddathlu hynny. Llongyfarchiadau i Manon Steffan Ros, Jac Jones a Sioned Erin Hughes. Daliwch ati os gwelwch yn dda!\u201d"}, {"text_idx": "#000037", "text": "Cafodd enwau enillwyr Cymraeg Gwobrau Tir na n-Og 2020 eu cyhoeddi\u2019n fyw ar raglen Heno ar S4C nos Wener, 10 Gorffennaf, gyda\u2019r ddau deitl buddugol yn derbyn siec o \u00a31,000 a cherdd gyfarch wedi\u2019i chyfansoddi gan Fardd Plant Cymru, Gruffudd Owen, a\u2019i dylunio gan yr artist Ruth Je\u0302n."}, {"text_idx": "#000040", "text": "Yr awdur Claire Fayers yw enillydd gwobr Saesneg Tir na n-Og 2020 am ei stori antur ffantasi\u0308ol sy\u2019n cyfuno chwedloniaeth Nordig a Chymreig."}, {"text_idx": "#000043", "text": "Wrth siarad am ei buddugoliaeth, dywedodd Claire Fayers sy\u2019n byw yng Nghaerdydd: \u201cDwi wrth fy modd fy mod wedi ennill gwobr Saesneg Tir na n-Og eleni. Dwi wedi bod yn darllen llyfrau o restrau byr Tir na n-Og cyhyd ag y gallaf gofio. Maen nhw\u2019n cynrychioli\u2019r gorau o lenyddiaeth o Gymru i blant a phobl ifanc, felly mae ennill yn anrhydedd aruthrol.\u201d"}, {"text_idx": "#000044", "text": "Mae Storm Hound yn adrodd hanes Storm of Odin, aelod ieuengaf cw\u0302n drycin yr Helfa Wyllt sy\u2019n hedfan drwy stormydd llawn mellt. Bu\u2019n dyheu am yr amser pan ga\u0302i ymuno a\u0302\u2019i frodyr a\u2019i chwiorydd ond ar ei helfa gyntaf un, mae\u2019n darganfod na all hedfan yn ddigon cyflym i aros gyda\u2019r lleill ac mae\u2019n syrthio i\u2019r ddaear, gan lanio ar yr A40 ger y Fenni."}, {"text_idx": "#000045", "text": "Daw Jessica Price, sy\u2019n 12 oed, ar draws ci bach del mewn canolfan achub anifeiliaid ac mae\u2019n ei fabwysiadu. Mewn antur llawn cyffro, buan iawn mae\u2019n dechrau sylweddoli nad ci cyffredin mo\u2019i chi bach annwyl hi."}, {"text_idx": "#000046", "text": "Dywedodd cadeirydd panel beirniaid llyfrau Saesneg Tir na n-Og 2020, Eleri Twynog Davies: \u201cLlongyfarchiadau mawr i Storm Hound \u2013 stori hudolus ac iddi thema\u0302u cryf yn ymwneud a\u0302 chyfeillgarwch a pherthyn. Roedd y cymeriadau wedi\u2019u datblygu\u2019n ardderchog, gan roi i ni eiliadau o hiwmor ac ing."}, {"text_idx": "#000047", "text": "\u201cRoedd straeon pob un o\u2019r pedwar llyfr ar y rhestr fer wedi\u2019u gosod ar gefndir Cymreig ac roedd yr ymdeimlad yma o le yn cyfrannu at eu hape\u0302l gyffredinol. Mae hyn yn faen prawf canolog ar gyfer y wobr hon, ac roeddem ni fel beirniaid yn gweld ei eisiau mewn llawer o\u2019r cyfrolau eraill. Mae mor bwysig bod plant ar hyd a lled Cymru yn gallu gweld eu hunain yn cael eu hadlewyrchu rhwng dau glawr a bod gan blant y tu hwnt i Gymru ffenest ar ddiwylliant arall.\u201d"}, {"text_idx": "#000050", "text": "Dywedodd Amy Staniforth o CILIP Cymru, sy\u2019n noddi Gwobrau Tir na n-Og: \u201cAr o\u0302l ychydig fisoedd mor anodd i bawb, mae CILIP Cymru yn falch iawn o longyfarch Claire Fayers ar ennill gwobr Saesneg Tir na n-Og eleni. Rydym yn gwybod y bydd llyfrgellwyr ledled Cymru yn hynod gyffrous am gael rhannu Storm Hound a\u0302\u2019u defnyddwyr trwy eu gwasanaethau clicio a chasglu.\u201d"}, {"text_idx": "#000051", "text": "Dywedodd cyflwynydd y Radio Wales Arts Show, Nicola Heywood Thomas: \u201cMae ysgrifennu newydd ar gyfer plant a phobl ifanc mor bwysig o ran tanio\u2019u dychymyg a chodi awydd darllen arnyn nhw. Mae straeon gwych yn cael effaith sy\u2019n gallu aros gyda darllenwyr gydol eu hoes. Mae\u2019r wobr hon yn amlygu\u2019r ystod ragorol o dalent sydd yng Nghymru. Llongyfarchiadau i bawb a gymerodd ran.\u201d"}, {"text_idx": "#000052", "text": "Cyflwynwyd siec o \u00a31,000 yn wobr i Claire Fayers, ynghyd a\u0302 cherdd gan y Children\u2019s Laureate Wales Eloise Williams a gomisiynwyd yn arbennig ar gyfer yr achlysur."}]